
                                                              AVIZ

asupra proiectului de Lege pentru aprobarea Ordonanţei de urgenţă a Guvernului nr.101/2007 pentru modificarea şi completarea Legii minelor nr.85/2003 şi a Legii petrolului nr.238/2004     
În conformitate cu prevederile art. 95  şi 115 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.101/2007 pentru modificarea şi completarea Legii minelor nr.85/2003 şi a Legii petrolului nr.238/2004, trimis cu adresa nr. PL-x 853 din 10 decembrie 2007, înregistrată sub nr. 21/346 din 11 decembrie 2007. 

Senatul, în calitate de primă Cameră sesizată, a adoptat prezenta iniţiativă legislativă, în şedinţa din 27 noiembrie 2007.

Potrivit prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege menţionat mai sus, în şedinţa din   6 februarie 2008.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ trimis cu adresa nr. 1294 din      27 septembrie 2007. 

În urma dezbaterilor, membrii Comisiei pentru politică economică, reformă şi privatizare au hotărât, cu majoritate de voturi (1 vot împotrivă şi o abţinere), avizarea negativă a acestui proiect de lege, considerând că o eventuală creştere exagerată a taxelor şi redevenţelor miniere se va reflecta în creşterea preţurilor produselor finite (materiale de construcţii), a costului infrastructurii, în reducerea nivelului consumului, dar şi al puterii de cumpărare al consumatorilor. Toate acestea vor avea implicaţii deosebite atât asupra activităţii economice a societăţilor comerciale care valorifică materii prime naturale, dar şi asupra economiei naţionale.
În raport cu obiectul şi conţinutul său, iniţiativa legislativă face parte din categoria legilor organice.

